Banana Pi

Banana Pi on ühe plaadiga väikearvuti, mille disainis on lähtutud Raspberry Pi ülesehitusest. See on loodud olema väike, odav ja paindlik arvuti igapäevaseks kasutuseks. Banana Pi arenduse eesmärgiks on Raspberry Pi sarnaste arvutite riistvaralise poole edasiarendamine. Arendajad on keskendunud projektis kolmele punktile: Vabavaralisus – tahetakse oma riistvaraga aidata kaasa vabavaralise tarkvara arendusse. Haridus – Raspberry Pi Foundationi eeskujul propageeritakse selle seadme kasutamist hariduslikel eesmärkidel ja STEAM (science, technology, engineering, art and mathematics) hariduse populariseerimine. Üldine heaolu – tahetakse läbi soodsa platvormi ja vabavaralise tarkvara ühendada entusiaste. Banana Pi-l pole otseseid seoseid Raspberry Pi Foundationiga, kuigi seadmed võivad välisel vaatlusel üsna sarnased olla. Tarkvara, mis on loodud Raspberry Pi-le, saab üldjuhul käitada ka Banana Pi peal, kuid mõningatel juhtudel on vaja tarkvara enne modifitseerida. Banana Pi-l saab käitada mitut operatsioonisüsteemi, näiteks Android, Lubuntu, Ubuntu, Debian ja Raspbian. Banana Pi M1, M1+, Banana Pro ja Banana Pi M2 on eelinstallitud Bananian Linuxi operatsioonisüsteem, mis on üles ehitatud Debianile ning optimeeritud töötama Banana Pi seadmetel. Banana Pi kasutab Allwinner Dual-Core A20 kiibistikku, milles on 1 GHz ARM Cortex-A7 Dual-Core protsessor ja ARM Mali400MP2 graafikakiirendi. Süsteem kasutab 1 GB DDR3 dünaamilist muutmälu. Andmete hoiustamiseks on võimalik kasutada SD mälukaarti läbi mälukaardipesa või kõvaketast läbi SATA liidese. Raspberry Pi-ga sarnase ehituse tõttu on võimalik Banana Pi-l kasutada ka mitmeid Raspberry Pi-le loodud arendusplaate ja laiendusplaate, nagu Pi Jumper ja Adafruit Prototyping Plate. Video väljunditeks on HDMI ja liitvideo. Lisaks on plaadil olemas madalpingelise diferentsiaal-signaaliedastuse pistikupesa. Plaadil on olemas ka kaamera pistikupesa. Heli väljunditeks on HDMI, 3,5 mm stereopistikupesa ja sisendiks plaadil olev mikrofonisisend. Seadmel on kaks USB 2.0 porti, üks OTG micro-USB-port ja üks micro-USB-port süsteemi toiteks. Banana Pi M1-l on 26 sisend-väljundviiku, millest neli on vaid pinge väljastamiseks ja neli maanduseks. Ülejäänud viikudel on erinevad funktsioonid. Kümnel viigul on võimalik teostada suhtlusi välisseadmetega erinevatel protokollidel nagu SPI, I2C ja UART. Tavalisi sisend-väljundviike on kokku seitse. Alates Banana Pi M1+-st on kõigil seadmetel kokku 40 sisend-väljundviiku. http://www.arm.com/products/multimedia/mali-graphics-hardware/mali-400-mp.php?tab=Specifications 01.05.2016 http://www.bananapi.org/p/about-us.html 01.05.2016 http://www.bananapi.org/p/the-vision-and-mission-of-banana-pi.html 01.05.2016 http://www.banana-pi.org/m3.html 01.05.2016 https://web.archive.org/web/20140822155158/http://www.bananian.org/ 01.05.2016 http://www.bananapi.org/p/product.html 01.05.2016 http://www.mikronauts.com/banana-pi/bpi-review/5/ http://www.banana-pi.org/m1.html 01.05.2016 https://web.archive.org/web/20160510081339/http://www.banana-pi.com/eacp_view.asp?id=35 01.05.2016 https://web.archive.org/web/20160323074916/http://www.banana-pi.com/eacp_view.asp?id=78 01.05.2016 http://www.banana-pi.org/m2.html 01.05.2016 http://www.banana-pi.org/m2plus.html 01.05.2016 https://web.archive.org/web/20160416235201/http://www.development-board.com/Products/bananapro.html 01.05.2016